มุกข์ลดา บิดคว้าที่ 4 ศึกเอเชีย โรด เรซซิ่ง ที่อินโดนีเซีย
มุกข์ มุกข์ลดา สารพืช หมายเลข 44 ยอดนักบิดสาวแกร่งหนึ่งเดียวของไทย จาก เอ.พี.ฮอนด้า ภายใต้โครงการ เรซ ทู เดอะ ดรีม สปิริตไทย ท้าทายสู่ฝัน หวนคืนสนามประเดิมฟอร์มแกร่ง ในศึกเอเชีย โรด เรซซิ่ง สนาม 5 ด้วยผลงานยอดเยี่ยม ไล่บี้นักบิดชายก่อนทะยานคว้าอันดับ 4 ในเรซแรกของรุ่น เอเชีย โปรดักชั่น 250 ซี.ซี. ที่อินโดนีเซีย, ,วันที่ 13 ต.ค. การแข่งขันรถจักรยานยนต์ทางเรียบชิงแชมป์เอเชีย รายการ เอเชีย โรด เรซซิ่ง แชมเปียนชิพ 2018 เดินทางมาถึงสนามที่ 5 ของฤดูกาล ในสุดสัปดาห์นี้ โดยดวลความเร็วกันที่สนามเซนตุล อินเตอร์เนชั่นแนล เซอร์กิต ประเทศอินโดนีเซีย ซึ่งวันนี้เป็นการแข่งขันรอบชิงชนะเลิศในเรซแรกของทุกรุ่น, ,สำหรับการชิงชัยในรุ่นเอเชีย โปรดักชั่น 250 ซีซี. (AP250) ทีมแข่ง เอ.พี.ฮอนด้า เรซซิ่ง ไทยแลนด์ ภายใต้โครงการ เรซ ทู เดอะ ดรีม สปิริตไทย ท้าทายสู่ฝัน ส่ง 2 นักบิดดาวรุ่งชาวไทยได้แก่ มุกข์ มุกข์ลดา สารพืช หมายเลข 44 ซึ่งกลับมาคืนสนามอีกครั้ง หลังพักรักษาอาการเจ็บที่ข้อมือข้างซ้ายนานกว่า 2 เดือน ผนึกกำลังกับทีมเมทน้องใหม่ นิว กฤชพร แก้วสนธิ หมายเลข 35 โดยทั้งคู่ออกสตาร์ตในกริดที่ 6 และ 14 ตามลำดับ,เกมในเรซแรกเริ่มแข่งเมื่อเวลา 14.05 น. มุกข์ลดา และ กฤชพร ออกตัวได้ดี โดยเฉพาะเจ้าของหมายเลข 44 สามารถขยับอันดับของตัวเองขึ้นมาอยู่ที่ 5 ได้ตั้งแต่หลังการดวลความเร็วผ่านไปเพียง 3 รอบ ซึ่งการชิงชัยมาเข้มข้นเมื่อเข้าสู่ 4 รอบสุดท้าย นักบิดสาวแกร่งชาวไทยเร่งเครื่องแซงคู่แข่งอีกครั้ง ขยับตำแหน่งขึ้นมาในอันดับ 4 และต่อเนื่องในรอบถัดไป ขึ้นมาถึงอันดับที่ 3 ก่อนจะมาตัดสินในโค้งสุดท้ายของรอบที่ 12 และเป็นรอบสุดท้ายของการแข่งขัน มุกข์ ยังคงโชว์ฟอร์มยอดเยี่ยม วิ่งเข้าเส้นชัยในอันดับ 4 เกือบได้ขึ้นโพเดียมประเดิมการคืนสนามครั้งแรกในรอบ 2 เดือน ด้าน นิว จบการแข่งขันในอันดับ 14 มีแต้มติดมือทั้งคู่,ขณะที่ผู้ชนะเรซแรกนี้เป็นของนักบิดเจ้าถิ่น เรห์ซา ดานิกา อาห์เรนส์ จากทีมฮอนด้า รับธงตราหมากรุกคันแรก ด้วยเวลา 20 นาที 38.812 วินาที ตามด้วยอันดับ 2 และ 3 ซึ่งเป็นนักแข่งจากอินโดนีเซีย ได้แก่ อาวิน ซันจาย่า และ ราฟิด โทปัน ซูซิปโต,ส่วนในรุ่นซูเปอร์สปอร์ต 600 ซีซี. (SS600) หลังดวลความเร็วครบ 16 รอบสนาม ผลปรากฏว่า 2 นักบิดจากทีมแข่งค่ายปีกนกขวัญใจคนไทย เคซูเกะ คูริฮาระ นักบิดชาวญี่ปุ่น หมายเลข 88 ออกสตาร์ตกริดที่ 12 เข้าป้ายอันดับ 10 ฝั่งดาวรุ่งชาวไทยหมายเลข 123 แชมป์ ภาสวิชญ์ ฐิติวรารักษ์ สตาร์ตกริดที่ 16 จบที่ 11 คว้าแต้มติดมือได้ทั้งคู่เช่นกัน,ทั้งนี้ ศึกเอเชีย โรด เรซซิ่ง แชมเปียนชิพ 2018 สนามที่ 5 ยังเหลือการแข่งขันรอบชิงชนะเลิศ เรซที่ 2 ซึ่งจะดวลความเร็วในวันอาทิตย์ที่ 14 ตุลาคม รุ่นเอเชีย โปรดักชั่น 250 ซีซี. เริ่ม 14.05 น. ตามเวลาในไทย หลังจากนั้นต่อด้วยรุ่นซูเปอร์สปอร์ต 600 ซีซี. เวลา 15.05 น. สำหรับแฟนกีฬามอเตอร์สปอร์ตชาวไทย สามารถรับชมการถ่ายทอดสดพร้อมส่งกำลังใจเชียร์ทีมแข่ง เอ.พี.ฮอนด้า เรซซิ่ง ไทยแลนด์ ได้ทางช่อง True4u และเฟซบุ๊กไลฟ์ที่แฟนเพจ Asia Road Racing Championship
มุกข์ มุกข์ลดา สารพืช หมายเลข 44 ยอดนักบิดสาวแกร่งหนึ่งเดียวของไทย จาก เอ.พี.ฮอนด้า ภายใต้โครงการ เรซ ทู เดอะ ดรีม สปิริตไทย ท้าทายสู่ฝัน หวนคืนสนามประเดิมฟอร์มแกร่ง
เอเชีย โรด เรซซิ่ง แชมเปียนชิพ 2018,มุกข์ลดา สารพืช,กฤชพร แก้วสนธิ,เอ.พี.ฮอนด้า เรซซิ่ง ไทยแลนด์,รถจักรยานยนต์ทางเรียบชิงแชมป์เอเชีย